1. mednarodno zborovsko tekmovanje Heart of Europe, Gelnhausen (Nemčija)
11. – 15. avgust 2010
Mesto Gelnhausen je 40km SV od Frankfurta 
Spletna stran:http://www.heartofeurope.de/enggeneral.html

Ime poročevalca: 
Damjana Vončina

Ime slovenskega zbora, ki se je prireditve udeležil: 
Dekliški pevski zbor Radost, Godovič  

Kdaj je tekmovanje in kdaj je rok za prijavo?
Tekmovanje je v mesecu avgustu. Rok prijave je bil konec januarja. 

Kdo organizira? 
Moški komorni zbor DelicaTon, Freigericht (zborovodja: Matthias Schmitt). Tekmovanje so organizirali ob svoji 10-letnici obstoja. V teh letih so se udeležili precej tekmovanj in so se želeli tokrat poskusiti še v tej zadevi. 

Kakšna je organizacija?
Odlična. Vabilo smo prejeli preko maila in vse smo kontaktirali preko maila. Kar nas je zanimalo smo pisale in odgovor prejele v roku enega dne. Vse stvari so sproti obveščali. Enkrat je prišlo do male (!!!!) spremembe urnika, so nas takoj obvestili in nam ponovno poslali nov urnik. Imeli so dva maila: eden je bil za organizacijske stvari, drugi za programski del (tekmovalni program, koncerti, besedila). 

Drži vse, kar ponujajo v razpisu?
Pri nas je vse držalo. Točno smo vedele, kaj nas v Nemčiji čaka, kaj lahko pričakujemo. 

Kje so prenočišča, v kakšnem stanju so, ali jih je potrebno plačati, kakšna je cena?
Mi smo imele prenočišče v centru mesta. V malem hotelu, ki so ga nam oni priskrbeli. Hotel je bil od vseh koncertov in od vsega dogajanja oddaljen tri minute hoje. Tako smo imele vse na dosegu roke. Ko smo šle na tekmovanje, smo šle lahko peš. Je v odličnem stanju, ponujajo odličen zajtrk in tudi večerno zabavo  Ja, hotel smo morale plačati (35€ na noč). V prijavi na tekmovanje je bilo potrebno napisati, kako pridemo v Nemčijo. Tisti, ki smo bili z letalom, smo bili bližje centru. Tisti, ki so bili z avtobusom, so lahko uporabljali lasten prevoz do centra mesta. 

Kako je s prehrano, je brezplačna ali ne?
Zajtrk smo imeli v hotelu.
V ceni, ki jo zbor plača ob prijavi na tekmovanje je vključen tudi en topel obrok. Dobili smo bone, ki smo jih lahko koristili na trgu v mestu. Na izbiro smo imeli fast food varianto in neke enolončnice. Opozorilo: na vegetarijance niso pomislili. O tem so bili obveščeni z naše strani po tekmovanju. Mogoče bo naslednjič boljše. 

Kako je z akustiko prostorov, kjer so tekmovanja?
Marienkirche, kjer je bilo tekmovanje v kategoriji sakralna glasba je super akustična. Zvok lepo in enakomerno nese po celi cerkvi, pevci se med seboj odlično slišijo. 
Dvorani v Stadthalle, kjer so bili tekmovalni koncerti v ostalih treh kategorijah (posveta, sodobna glasba in folklora), pa je malo suha. Sploh na akustični vaji, ko je bila dvorana prazna, je bilo precej nerodno in neugodno. Imele smo precej slab občutek. Na tekmovanju, ko so bili v dvorani ljudje, pa je bilo precej bolje. 

Kakšni zbori lahko sodelujejo?
Na tem tekmovanju ni kategorij glede na zbore. Kategorije so določene glede na vsebino in izvor glasbe (sakralna, posvetna, sodobna in ljudska glasba). V vsaki kategoriji lahko sodelujejo vsi zbori (otroški, mladinski, ženski, moški, mešani) in tudi komorne skupine. Ni omejitev glede števila pevcev. 

So kakšne omejitve (posebnosti), predpisane v pravilniku?
Ni aplavzov med skladbami. Omejitev je minutaža (ne število skladb). Merjenje časa se prične, ko se začne prva skladba in se konča, ko se zaključi zadnja skladba. Vse skupaj mora biti med 15 in 20 minutami, drugače so odbitki. 

Kakšna je bila kvaliteta zborov na tekmovanju?
Zbori na tekmovanju so bili zelo kvalitetni. Organizatorji so se potrudili, da jo jih precej povabili. Nekaj pa jih je prišlo do informaciji o tekmovanju preko interneta. Po prijavah na tekmovanje so naredili izbor in tako izbrali 22 zborov iz 20-ih držav. Veliko zborov je bilo po starosti mladih (do 35 let). Bili so zbori, ki so na tekmovanjih in festivalih posvetu že dosegali vrhunske rezultate. 
So pa organizatorji poskrbeli za visok nagradni sklad (20.000€), ki je zbore še bolj privabil. 

Točkovanje komisije?
Točkovnik je narejen do 25 točk: 
25 – 23,01 = zlata diploma
23,00 – 20,01 = srebrna diploma
20,00 – 17,01 = bronasta diploma

Ali so kakšne posebnosti glede prijave?
Posebnosti ob prijavi ni. Najprej smo se zbori prijavili (izpolni obrazce, ki jih dobi). Uradno prijavo morajo izpolniti tudi povabljeni zbori. Prijava vsebuje običajne informacije in priloge (posnetki, slika, tekmovalni program). Odbor je nato naredil izbor 22-ih zborov, ki smo se na tekmovanje uvrstili. Šele nato pa pošlješ tudi notno gradivo. Poslati je potrebno samo en original vsake izvajane skladbe. Oni potem sami poskrbijo za dovolj kopiji za žirijo in arhiv. 

Koliko je zanimanja za tekmovanje - je kaj publike?
Zanimanje za tekmovanje je bilo veliko. Na vseh tekmovalnih koncertih je bila dvorana (in cerkev) polna. Na trgu, kjer so se odvijali koncerti sodelujočih zborov, je bilo tudi vedno polno ljudi. Njihov časopis in radio (tudi TV) sta poskrbela za obveščenost ljudi. 

Je kaj časa za druženje med pevci, poslušanje ostalih zborov ali ne?
Mi smo imele odličen urnik in smo lahko poleg vaj, koncerta in dveh tekmovalnih nastopov doživele še marsikaj. Časa je dovolj. Ostale zbore smo lahko poslušali. Za druženje so poskrbeli, saj se je vsak večer na glavnem trgu v mestu nekaj dogajalo. Dvakrat sta bila koncerta rock skupine in je bil cel žur . Zbori smo se srečevali po ulicah v mestu, pred koncerti, na otvoritvi tekmovanja in slovesnem zaključku. 

Kakšno je vzdušje na festivalu?
Odlično. Celo mesto je živelo za ta festival. Organizatorji prijazni, pevci odlični. Spodbujali smo eden drugega. 

Priporočaš udeležbo ali ne?
Udeležbo resnično priporočam. 

Kakšna posebnost ali zanimivost?
Otvoritev festivala: himna festivala, velike zastave držav udeleženk.
Tekmovalni koncerti: med skladbami se ne ploska. Tudi v dvorano med skladbami niso spuščali poslušalcev. 
Koncerti: vsak zbor udeleženec je imel krajši koncert na glavnem trgu v mestu. Termin so ti določili organizatorji glede na tvoje tekmovalne nastope. Ti koncerti so bili na prostem, na velikem odru z ozvočenjem. 
Razglasitev rezultatov: na samem zaključku tekmovanja so razglasili samo prve tri zbore v vsaki kategoriji in še zbor, ki je osvojil Grand Prix tekmovanja. Ostali zbori so prejeli certifikat o sodelovanju na tekmovanju. Celotne uradne rezultate smo izvedeli tri dni po končanju tekmovanja na njihovi uradni spletni strani. Tu so si iz naše strani prislužili en minus. Smo njim to sporočili in upamo, da bodo naslednjič to upoštevali. 
Koncertna knjižica: v bistvu je bila kar knjiga s 114-imi stranmi. V tem smo našli vse predstavitve (organizatorji, žirija, zbori) s slikami, vsi tekmovalni programi s celotnimi prevodi izvajanih skladb. V knjižici je bilo vse napisano v angleščini in nemščini.  

Priporočila za potovanje:
Priporočamo, da zbori, ki se tekmovanja udeležijo, takoj ob potrditvi s strani organizatorjev, da ste na tekmovanje sprejeti, kupite letalske karte. Mi smo jih kupile takoj (pol leta prej) in smo jih dobile za 88€/osebo pri Lufthansi (do Frankfurt/am Main). Iz tega letališča do Gelnhausena organizatorji uredijo prevoz. Nas so počakali na letališču in so nas peljali direkt pred hotel. In ob vrnitvi proti domu je bilo isto.